
Lukijalle


Sain valmiiksi Halikon historian II osan 1980-luvun puolivälissä. Historian kirjoitustyön kuluessa jäi mieleen monia aiheita, joihin voisi paneutua syvällisemmin kuin mitä historiaan tuli. Olenkin vuosien varrella kirjoitellut lukuisia artikkeleita paikallislehtiin ja kotiseutujulkaisuihin kuten Kotoseudun Jouluun ja Hakastarolaiseen, pitänyt esitelmiä Rikala-seuran syys- ja kevätkokouksissa sekä esitellyt henkilöitä seuran järjestämillä hautausmaakierroksilla. Suurin osa tutkimuksista liittyi Halikkoon, mutta mukana oli myös Saloon ja ja Salon seutuun liittyviä artikkeleita.


Nyt käsillä olevaan julkaisuun olen koonnut lähinnä Halikkoon liittyviä aiheita. Otin mukaan myös kolme salolaista tapahtumaa, nimittäin valtionhoitaja Mannerheimin vierailun Salossa ja Halikossa toukokuussa 1919, Salon ensimmäisen teollisuusnäyttelyn syksyllä 1913 sekä Halikon kihlakunnan maatalousnäyttelyn Salossa 1935. Tapaukset olivat niin merkittäviä, että ne varmasti herättivät suurta huomiota myös Halikossa.


Kahden ensimmäisen tapauksen – valtionhoitajan vierailun ja teollisuusnäyttelyn – aikana Halikon puoleinen esikauppala-alue myös kuului vielä Halikkoon. Raja oli Perttelin tiessä eli nykyisen Koskisen kulmana tunnetun talon edessä. Maatalousnäyttelyn aikana raja oli jo siirtynyt Toijalanmäkeen, mutta kävijöitä Halikosta riitti samoin kuin näyttelyyn osallistujiakin.


Mukana on edelleen yksi koko Salon seutua koskeva artikkeli eli Asemasotavaiheen viihdytyskiertueet kotirintamalla. Yllytin aikanaan isääni kirjoittamaan aiheesta, sillä hän oli mukana kolmella kiertueella. Hän tyytyi vain etsimään minulle lähdeaineistoa omasta arkistostaan. Juttuni julkaistiin lyhennelmänä Salon Seudun Sanomissa 17.8.2003 sekä kokonaan teoksen ”Salon Seutu Suomea puolustamassa” historiaosassa s. 707-711 (Keuruu 2003).


Henkilöesittelyissä viittaan myös Piintilän isäntään K. W. Hollméniin. Hänen elämänvaiheistaan en ole puhunut Rikala-seuran kokouksissa, vaan niistä kertoi Pekka Rinne. Hänen esitelmänsä löytyy vuoden 2014 Kotoseudun Joulusta. Kerroin toki lyhyesti K. W. Hollménista seuran järjestämällä hautausmaakierroksella. Liitän esittelyni mukaan, jotta lukija saa jonkinlaisen käsityksen myös kyseisestä henkilöstä.


Päälähteinä tutkimuksissa olen yleensä käyttänyt aikakauden sanomalehdistöä ajankuvan saamiseksi sekä henkilötietojen osalta kirkonkirjoja. Lähdemerkinnät saattavat olla osin puutteellisia, sillä artikkeleita ei ole kirjoitettu varsinaisiin tieteellisiin julkaisuihin.


Halikossa 10.7.2024,


Reijo Hinkka










HALIKKOLAISIA ERIKOISUUKSIA



Nykyään, jos kyselisi ihmisiltä, mitä tarkoittaa sana patronaattioikeus tai fideikomissi, voisi oikean vastauksen saamiseen kulua tovi jos toinenkin. Molemmat sanat olivat tuttuja entisajan halikkolaisille ja vaikuttivat laajemmaltikin heidän elämäänsä.


Patronaattioikeudella ymmärretään aateliselle kuulunutta oikeutta nimittää pappi seurakuntaan, jossa hänellä oli säteritila. Patronaattioikeus syntyi jo keskiajalla ja sen sai tehtyään seurakunnalle huomattavan lahjoituksen. Joensuun kartanon omistajilla oli kirkon rakennuttajina patronaattioikeus sekä kirkkoherran että kappalaisen, myöhemmin myös Angelniemen kappalaisen virkaa täytettäessä.


Ensi kuulemalta saattaa miettiä, onko papinnimitysoikeudella suurtakaan merkitystä tavallisen kansan kannalta? Tuomiokapituli ei näin ollen pystynyt valvomaan virkoihin nimettävien kelpoisuutta. Patronaattioikeuden haltijan valintaperusteena saattoi olla jokin aivan muu kuin pätevyys. Sukulaisuus, onnistunut mielistely virkapaikan toivossa jne. johtivat helposti myös riippuvuussuhteeseen. Kun kirkkoherra toimi sekä kirkollisen että maallisen päätöksenteon johtajana, hän pystyi merkittävästi vaikuttamaan tehtyihin päätöksiin.


Joensuun kreivi luopui patronaattioikeudestaan pitkällisen riitelyn tuloksena kesällä 1895. Ensi kerran halikkolaiset pääsivät valitsemaan itselleen kirkkoherraa ja kappalaista v. 1899, kun kummatkin virat vapautuivat samoihin aikoihin.


Angelniemen osalta Turun hovioikeus julisti päätöksessään lokakuussa 1878, ettei Joensuun kreivillä ole patronaattioikeutta Angelniemellä. Kiistaa ratkottiin sekä senaatissa että eri oikeusasteissa useamman kerran kolmen vuoden ajan. Todettiin, että Joensuun kreivi oli asiakirjoja väljästi tulkiten noin sata vuotta sitten ottanut yksipuolisesti itselleen oikeuden nimittää pappi Angelniemen kappeliin!


Fideikomissi puolestaan tarkoittaa sääntöperintötilaa. Sääntö esti tilan jakamisen perillisten kesken sekä tilan myynnin tai panttaamisen. Tavallisesti sääntö edellytti tilan siirtymistä vanhimmalle miespuoliselle perilliselle.


Joensuun kartanosta muodostettiin sääntöperintötila v. 1836. Järjestely oli voimassa vajaat sata vuotta, sillä v. 1931 sääntöperinnön asettaminen kiellettiin lailla ja voimassa olleet sääntöperinnöt lakkautettiin.


Vajaan sadan vuoden ajanjakso tuntuu historian perspektiivissä lyhyeltä, mutta sillä oli merkittäviä seurauksia Joensuun kartanon keskeisen sijainnin vuoksi.


Salon ns. kauppala oli vähitellen kehittynyt viiden tien risteykseen purjehduskelpoisen Salonjoen partaalle. Joensuun kreivi oli halukkaille vuokrannut tonttimaata rakentamista varten. Aateliston privilegioiden eli erioikeuksien ansiosta, joihin kuului mm. vapaus elinkeinorajoituksista, kauppiaat ja käsityöläiset pystyivät harjoittamaan ammattiaan Salossa. Muutoinhan maakauppa oli periaatteessa kokonaan kielletty. Poikkeuksena olivat markkinat.

Halikon kirkonkylän väljää ilmettä 1930-luvulla. Taustalla näkyy kirkkoherran pappila Vaskiolle vievän tien varrella. Postikortti. Kotiseutuarkisto.


Kustaa Mauri Armfeltin kuolema 1814 oli aikanaan keskeyttänyt hänen aloitteensa perustaa Saloon kauppala. Kun aloitteeseen palattiin 1850-luvulla, ongelmaksi muodostui fideikomissi. Nyt ehdotettu kaupunki pitäisi perustaa johonkin muualle kuin Salon sillan ympäristöön syntyneeseen taajamaan. Juridinen este poistui v. 1864 julkaistun asetuksen myötä, joka mahdollisti maa-alueiden pakkolunastamisen yhteiskunnallisiin tarpeisiin.


Salosta tuli vihdoin kauppala kesällä 1887. Senaatti tyytyi pakkolunastamaan Joensuun kartanolta pienimmän mahdollisen alueen kauppalan paikaksi eli noin 65 hehtaaria. Ratkaisu aiheutti ajan myötä kasvavia ongelmia halikkolaisille. Joensuun kreivi jatkoi vanhaa käytäntöä vuokrata halukkaille rakennusmaata nyt vain kauppalan rajan ulkopuolelta eli mm. Halikon tullista. (Muut tullit: Perttelin, Anjalan, Muurlan ja Perniön tullit.) Halikon ja Salon välinen raja kulki nykyään Koskisen kulman nimellä tunnetun rakennuksen kohdalla eli vanhalla Perttelin tiellä. Alueelle muuttaneen väestön taloudellinen ja sosiaalinen asema oli monesti heikko. Kunnalliset toimielimet saivat kamppailla mm. järjestyksen ylläpidon, terveyden valvonnan, paloturvallisuus- ja koulutuskysymysten kanssa.

Joensuun kartano, 1900-luvun alku. Salon historiallisen museon kokoelmat.


Halikkolaiset anoivat valtioneuvostolta kunnan puolelle muodostuneen esikauppala-alueen liittämistä Saloon jo v. 1918. Liitos toteutui vasta vuoden 1932 alussa halikkolaisia tyrmistyttävällä tavalla. Salon raja siirrettiin Toijalanmäkeen. Perusteluna valtioneuvoston päätökselle oli, että vähäisempi alueliitos mahdollistaisi entisenlaisen kehityksen jatkumisen. Halikko menetti noin 6 km2 alueen ja 1 200 henkeä väestöstään. Myös Halikon suurin kansakoulu, Pajulan koulu, jäi liitosalueelle.


Fideikomissisäännöksellä oli Salon ohella myös Halikon kirkonkylän syntyyn vaikutuksensa. Halikoltahan puuttui pitkään keskustaajama syystä, että kaiken maan kirkon ympärillä omisti joko Joensuun kartano tai seurakunta. Kumpikaan ei ollut halukas myymään. Kirkonkylän syntymistä saatiinkin odottaa 1950-luvulle asti.


Joensuun kartanon osalta fideikomissisäännös ohjasi myös tilan periytymistä. Joensuun viimeisen kreivin, Carl Alexander Armfeltin kuoltua lapsettomana v. 1925 kartano siirtyi sisarenpojan kautta von Knorringin suvussa periytyväksi. Björn Wahlroos osti kartanon v. 2001 noin 59 miljoonalla markalla.










HALIKON KIRKON VAIHEILTA



Jumalanpalvelukseen osallistuminen talvisaikaan Halikon kirkossa oli seurakuntalaisille melkoinen koettelemus vielä 1800-luvun jälkipuoliskolla. Kirkossa näet ei ollut lainkaan lämmityslaitteita sakaristoa lukuunottamatta. Ja kuitenkin sunnuntai sunnuntain jälkeen kirkko täyttyi sanankuulijoista. Asiaa pohtiessa ensinnä tulee mieleen papiston suosio. On kuitenkin syytä muistaa, että Joensuun kartanon omistajalla oli patronaatti- eli papinottooikeus sekä kirkkoherran että kappalaisen suhteen. Vuonna 1895 kreivi Carl Armfelt vasta luopui etuudesta. Seurakuntalaisten ei siis suinkaan tarvinnut tuntea pappeja ”omakseen” samalla tavalla kuin jos he itse olisivat saaneet suorittaa valinnan. Osaksi tilanteeseen varmasti vaikutti aikakauden kirkkokuri. Toisaalta ystävien ja tuttavien tapaaminen kirkkomäellä oli tärkeätä. Voitiin vaihtaa kuulumisia. Jumalanpalveluksen päätyttyä pappi taas luki kirkossa valtiovallan, eri viraomaisten kuin myös yksityishenkilöiden lähettämät kuulutukset ja ilmoitukset. Monelle nämä olivat ainoa tapa saada tietoja ulkomaailmasta, sillä sanomalehdet eivät vielä olleet yleistyneet maaseudulla.


Mitä itse jumalanpalvelukseen tulee, näin jälkeenpäin ajatellen se olisi varmasti tarjonnut ulkopuoliselle tarkkailijalle maalauksellisen näyn. Ulkosalla on ehkä parikymmentä astetta pakkasta ja kirkossa sisällä yhtä paljon. Kirkon kiviseinät ja ikkunat ovat paksun huurteen peitossa. Se heijastaa kynttilöiden lepattavia liekkejä. Ihmisten hengityshuurut kohoavat suoraan ylöspäin puolipimeässä. Papin saarnaa säestää tasainen kopina kuulijoiden yrittäessä estää jalkojaan paleltumasta. Urut, joita urkuri jäykin sormin soittaa, toimivat kovassa pakkasessa huonosti. Urut oli asennettu kirkkoon jo vuonna 1851, mutta suuret lämpötilaerot heikensivät niiden kuntoa.


Vaikka kirkkoa 1870-luvun lopulla kunnostettiin pitkään, epäkohta jäi korjaamatta. Turun Lehdelle tammikuussa 1886 lähetetyssä kirjoituksessa eräs halikkolainen käsittelee asiaa seuraavasti: ”Kuitenkin puuttuu kirkostamme vielä yksi hyvin tärkeä parannustyö, joka mielestäni ansaitsisi tulla pian suoritetuksi. Kirkossamme näet, ei löydy yhtään lämmitysuunia, paitsi sakaristossa, jossa löytyy yksi kamiini. Näinä kylminä talvisaikoina saa moni, erittäinkin vanhemmat ihmiset, hyvinkin palella, että hampaat kalisee, ja tästä voi tulla monelle jälkeenpäin pahempiakin seurauksia. Oikein kylminä vuoden-aikoina on melkein mahdoton istua kirkossa koko Jumalanpalveluksen ajan. Sen tähden kehoitan halikkolaisia vielä tekemään uhrauksen vaikka kyllä tiedän, että Halikon ukkojen kukkaroa muultakin taholta on kysytty ja kysytään vielä, mutta tämä on mielestäni sellainen epäkohta, että se ansaitsisi tulla pian poistetuksi.Siis ryhtykää toimeen jo ensi kesänä, ett’ei tulevana talvena enää tarvitse istua kirkossa turkinkaulukset korvia lämmittämässä kuten nyt. ”(TL 23.1.1886.)

Puistokujan kuuset on istutettu 1800-luvun alussa. Niissä oli rautaiset renkaat, joihin hevoset kiinnitettiin kirkonmenojen ajaksi. Joensuun kartanon hautajaissaattueet pysähtyivät kuusien kohdalle, mistä arkku kannettiin loppumatka. Lahonneet kuuset kaadettiin 1950-luvun puolivälissä. Kuusi symboloi kuolemaa ja ikuista elämää. Siksi haudat edelleen haotetaan. Postikortti. Kotiseutuarkisto.


Mainittu puute korjaantui vasta v. 1890, jolloin kirkkoon asennettiin kolme rautakamiinaa. Sakaristossa kamiina, kuten mainittiin, oli ollut käytössä jo pitkään. Tähän on varmasti ollut syynä kirjoittamisen mahdollistaminen talvisaikaan. Muste ei saanut jäätyä! Pappien lisäksi sakaristoa kun käyttivät kirkollliset hallintoelimet kokouspaikkana.


Vuonna 1902 tuli ajankohtaseksi kirkon vuotavan vesikaaton uusiminen. Kirkonkokouksessa katto määrättiin tehtäväksi haapapaanuista. Tästä aiheutui pitkällinen kiistely, jonka seurauksena kirkko sai uuden katon vasta kesällä 1913.


Piintilän talon isäntä, valtiopäivämies K. W. Hollmén nimittäin valitti päätöksestä tuomiokapituliin, joka kumosikin sen velvoittaen seurakunnan tutkimaan muitakin vaihtoehtoja. Hankitussa asiantuntijalausunnossa pidettiin liuskekivikattoa parhaimpana. Paanukaton haitaksi mainittiin sen vaatiman jatkuvan hoidon lisäksi heikko paloturvallisuus. Seurakunta pysyi silti entisessä päätöksessään, vaikka kirkon katolla sattunut tulipalon alku hieman arveluttikin. Tosin asia jätettiin nimetyn rakennuslautakunnan tutkittavaksi. Lautakunta viivytteli jostain syystä lausunnon antamistaan kuusi vuotta, ja kun se viimein saatiin maaliskuussa 1910, kirkonkokous tyytyi aiemmin tekemäänsä päätökseen. Näin siksi, että rakennuslautakunta oli kääntynyt saman henkilön, arkkitehti Nyströmin puoleen kuin seurakunnan edustajat jo seitsemän vuotta aiemmin. Vastauksessaan Nyström tyytyi vain toteamaan hintatason pysyneen suurin piirtein samana, joten hänen ei ollut syytä muuttaa aiempaa lausuntoaan. Kokouksessa K. W. Hollmén yhdessä kunnankirjuri Emil Toivosen kanssa piti liuskekivikattoa parhaimpana vaihtoehtona. He valittivat päätöksestä ensin tuomiokapituliin ja sittemmin senaattiin häviten kuitenkin jutun.

Lasinegatiivi kesän 1913 kattoremontista on aika pahoin tuhoutunut. Kuvasta erottaa kuitenkin kahdeksan miestä erittäin jyrkällä katolla ilman mitään turvavarusteita. Lavakin on vain kahden lankun levyinen ja tikkaat kevytrakenteiset. Kuva: Kotiseutuarkisto.


Vuonna 1911 päästiin viimein pyytämään tarjouksia ja varmuuden vuoksi eri kattomateriaaleille. Tällöin havaittiin se yllättävä seikka, että haapapaanukatto tulisi lähes puolet liuskekivikattoa kalliimmaksi. Kirkonkokouksen ei auttanut muu kuin muuttaa aiemmin tekemäänsä ja sinnikkäästi puolustamaansa päätöstä. Asiaa ei silti saatu pois päiväjärjestyksestä. Maaliskuussa 1913 jouduttiin katon kattaussopimus purkamaan. Työn kun piti olla valmiina vuoden 1912 loppuun ennessä, eikä sitä vielä ollut aloitettukaan. Katon teki lopulta ruotsalainen yritys ruotsalaisesta sinisenharmaasta liuskekivestä kesällä 1913.


P.S. Vietin pari kesää 1970-luvun lopulla Halikon kirkkoherranvirastossa lukemassa Halikon ja Angelniemen kirkollisten elinten pöytäkirjoja. Toisena kesänä Paavo Vihervirta järjesteli ja luetteloi seurakuntien arkistoja uudelleen. Kirjojen osalta hänellä oli vaikeuksia. Niistä kun puuttuivat lähes säännöllisesti etulehdet, joissa oli kirjan selkämystä tarkemmat tiedot tekijästä, painopaikasta ja -vuodesta jne. Paavo kertoi kirjoja ennen säilytetyn sakaristossa ja epäili suntion muinoin kamiinaa sytyttäessään repäisseen kirjoista sytykettä!










HALIKKOLAINE NAI JULMANKI, KUN SE RAHA SAA, USKELALAINE RÄKNÄ VÄHÄ MUARON PÄÄL



Halikkolaisen ja uskelalaisen luonne Ida ja Ville Heinosen kuvaamana v. 1912


Maatalousyhteiskunnan aikaan oltiin varsin kotipaikkauskollisia. Siksi yhteisöt kehittyivät omaleimaisiksi ja ihmisten luonteenpiirteetkin saattoivat olla erilaisia naapuripitäjissä.


Aluksi on syytä esitellä kertojat, Ida ja Ville Heinonen: Ida Heinonen o.s. Förbom tunnetaan Halikon Hakoniskat -kirjan kertojana. Teos ilmestyi kolmessa osassa vuosina 1920, 1922 ja 1939. Nämä kansantapojen kuvaukset merkitsi muistiin Niilo Kallio ja kuvitti Matti Waren.


Ida syntyi 28.6.1869 Halikon Talolan kylän Keskitalossa perheen viidentenä lapsena. Äiti kuoli heti seuraavana vuonna, maaliskuussa 1870. Tätä ennen oli jo kuollut kaksi lapsista. Isä meni uusiin naimisiin talon entisen omistajan tyttären kanssa lokakuussa 1870. Uudessa avioliitossa syntyi yhdeksän lasta. Näistä yksi kuoli lapsena.


Mikolan (nyk. Mikkolan) tilan isäntä osti Keskitalon v. 1890. Perhe jäi aluksi asumaan kotitaloon, mutta isän kuoltua vuosikymmenen puolivälissä lapset lähtivät maailmalle.


Ida solmi avioliiton 18.6.1891 uskelalaisen puusepän, Juho Wilhelm Mäkipään (s. 21.11.1867) kanssa ja muutti Uskelan Isokylään. Sukunimi Mäkipää muuttui Heinoseksi Uskelan rippikirjassa 1890-luvun jälkipuoliskolla. Perheeseen syntyi viisi lasta: Aarne, Aili, Abter, Armas ja Arvo, joista Aarne ja Armas kuolivat lapsena. Aili muutti pois kotoa jo 11-vuotiaana. Ville Heinonen kuoli 17.2.1929 ja Ida 25.2.1947.


Väinö Johannes Kallion käsin kirjoittama nelisivuinen muistiinpano löytyi hänen arkistostaan Turun Maakunta-arkistossa. Käsikirjoitus lienee julkaisematon. Toteamukset eivät nimittäin mairittele uskelalaisia, vielä vähemmän halikkolaisia. Muistiinpanojen lopussa on mainintoja muistakin lähiseudun pitäjäläisistä. On myös sanontoja/lentäviä lauseita, jotka eivät enää, runsas vuosisata muistiinmerkitsemisensä jälkeen, avaudu nykylukijalle.


Kaiken kaikkiaan Kallion veljesten tuttavuus Ida ja Ville Heinosen kanssa osottautuu pitkäaikaiseksi. Jäljempänä olevat kertomukset on siis kirjoitettu muistiin v. 1912. Ida Heinosen loistavat kertojanlahjat paljastanut Halikon Hakoniskojen ensimmäinen osa puolestaan ilmestyi v. 1920.


Ida ja Ville Heinonen kertoivat V.J. Kalliolle Uskelan Isokylässä vuonna 1912 seuraavaa:


– Halikkolaisen pääominaisuus on ahneus ja uskelalaisen fosseus.


– Ku halikkolainen Turust taik Salost jotta osta, ni hän käy kaik puari ja tiukka joka paikas: ”Eks tee täst sentä helpot, tual toises puaris luvatti halvemal.” Sit hä mene toissen puari ja juttele siel samaal taval. Sit hä mene lopult sihen puari, missä halvemal luvaatti ja osta sielt.


– Mut ku halikkolaine itee ruppe myymä, nin kyl hän koitta kisko nin pal ku hää vaa saa. Ku hän kauroi mene myymä Turun toril, nin kyl hä ain säkkin tällä pohjal virnoi ja kauroi pääl.


– Heinkuorma hän tekke ain ehtol ja antta se yö olla sattes ulko, aamul hä vie sen toril. Sen tiettä vissi, et jos toripäivä erelisel yöl on satanu, nin kyl halikkolaise aamul heini tuava toril.

Halikon Hakoniskojen kirjoittaja Niilo Kallio kuvasi kertojansa Ida Heinosen ja hänen miehensä v. 1912. Asunnon tupa palveli ehkä samalla puuseppä Heinosen verstaana, mihin etualalla olevat puolivalmiit ”Uskelan kärryt” viittaavat. Kuvaamisen merkitys näkyy vakavien ilmeiden ohella siinä, että lastut on lakaistu lattialta ja kuparipannut asetettu hellalle. Kuva: Museovirasto.


– Ku halikkolaine jotta muit maantuattei myy, ni hakke hä sanomalehrist use paikka, kun Turun torihinna ova kaikken kallimma olle ja näyttä se ostajal.


– Jos kauppias kyssy, onk teil vilja myyrä, halikkolaiselt, ni hän sano: Meil on kovi hyvä vilja, en mä sitä ny juur ol kellä myyny, mut kyl mä teil voi myyrä.


– Ku uskelalaine jotta myy, ni hä sano: En mä sult nin paljo ota, kun muilt; hää otta sentän kaikke suurimma hinna, mut koitta samas uskotella, et hä on avuljas.


– Ei halikkolaine ikän tee simmot, ku hä luppa. Hää luppa tulla takaukse, mut voi viimeses tinkas kielttä. Uskelalainen kyl pittä sanas, mut ennenku häne saa luppama, nin kyl hän toisenkin kerran päätäs kraappi. Halikkolainen kyl luppa helpol. Halikkolaine valhettele mieleläs, ku vaan paikkan passa.


– Halikkolaise puhuva hevosevaihetuksest ja uskelalaise maanviljelyksest, ku ne yhten tuleva. Jos Halikos tule rikas taik kööh isänt vastuksi, nin kyl hevosen kaup keimä ruppe. Ei halikkolaine ikä hevostas tapa, kyl hä se vähä enne vaihetta. Uskelalainen taas sano: Ei mä vanha kaakki enä mailmal täl, nuijal päähä ja kuoppa; hän ei leikil vaihet hevoostas, paitti joku souvari. Hevosevaihetust ja kaikke muutaki vaihetust halikkolainen pittä tärkkiänä, ei hä simmosest paikast pois men, misä sitä tehrä. Niis talleis, ku on Halikon kirkon tyä rakennettu, tehrän paljo vaihetuskauppa. Halikkolaine vaihetta kellos, lakkis ja kalossis, ku hä vaa luule paremma saavas. Simmonen pettämise halu on erittäinki hevoskaupois. Hevoskaupois on halikkolainen kehittyny ikä nasevammaks, vaik kyl uskelalainenki välist laske simmossi vitsei, ettei halikkolaine ollenkan piis.


– Halikkolainen pela kortti mieleläs, kirko aikanki kirkkomäel, Uskelas ei kirkon tykö kumiinkan pelaat. Toises talos pelata Halikos kortti ja toises vaihetetta hevossi.


– Uskelas on turvepehkutehas, simmossi ei halikkolaine ikä lait. Uskelast he tunkeva turvepehku ostama, mut valittava, et on tyyrist. Uskelalaise sano halikkolaisel: Halikkolaise, ei ne muut os kun tinkat. Kyl halikkolaist on ouros asjas hiuka helpomp kaupas pettä, ku uskelalaist. Ku halikkolainen tiukka, ni hä sano: Eik siit viel vois helpotta. Uskelalainen taas: Raha mul on, kyl mä see maksa, mitä te pyyrä.


– Enne aikka Haliko sillal ol puami ja siin tinkatti vierailt pitäjäläisilt 10 p. siltaraha. Halikkolaine on kiusalline. Harva siel on kunnan töis kukka ilma oikeut seliinny; se koitta toist häviimä.


– Uskelas viljellä maa paremmi ku Halikos. Halikkolaine ei ost lantta, ei se rahaatas ni huanon paikkan täl, ku se kerra on sitä saanu.


– Uskelalaine ei välitä simmosist esineist, joit ei enä voi käyttä. Halikkolaine aja vaik kui huonoil kärryil, ku ne vaa koos pysyvä. Hä osta sentä ne hyvält tekjält, mut koitta saara ne nii halval ku suinki, et voi sit taas myyrä ja voitta hiukka. Ku hän tila, ni hä sano: Ei niit tart mittän putsa, mut täytty saara vähä halvemaltta vaa. Uskelalainen tahto saara hyvä värki, ei hää huanoist huol.


– Halikkolaine sano uskelalaisest, et se on niin kunjahimone, et hä antta vaik ainoan pennis, et hä luultais avuljaks. Uskelalaine rekna kunjas pääl enemän ku halikkolaine. Halikkolaist saa tavalisest loukka, ennenku hä suuttu, mut uskelalaine suuttu koht. Vaik halikkolaine on selvänä tuttava, nin, ku hä saa viina, ni hä sano: Katsos, sää oli mun kansan sillon paha ja nyt sä saat takasi. Uskelalaine on jäykemp. Halikkolaine antta ain samast sarvest takasi. Halikkolaise tappeleva kovi, mut menevä pakkon, kun oikken kova tule.


– Halikkolaise kanteleva mieleläs.


– Enne mailmas halikkolaise tansasi enemän, ku uskelalaise.


– Halikkolaine nai julmanki, ku se raha saa, uskelalaine räknä vähä muaron pääl.


– Halikkolaine sano: En mä syntymäpitäjästän pois men. Uskelalaine ei ost taloo Halikost, kun poikkeustapaukses, hän tykkä sen nii pal huanomaks. Jos joku sano uskelalaisel: Siel on talo myyrä, ni hä sano: Jaa se on Halikost, en mä sin sentä men. Uskelalaine vie konttori ilmotuksi, vaik ei hä meinakkan myyrä. Tahto näyttä vaa, et hä omiista jotta.


– See on harvinaist, et Uskelast mene kerjäläine muhal, mut Halikost käy niit usse muhal, ei Halikost tair lähte peruuni.


– Uskelalaine sano: Kyl jokane varasta ossa, mut siin katotan, kuka ossa ketke.


– Vaskjolaise ova vähä kello räkninkis.


– ”Elettäkkön tualki loukkos, sanos Jumaal, ku hä Vaskjon kello loi.”


– Vaskjo – puttipitäjä, siel ol enne vuohei ja putei.


– Vaskjol ei ollu kirkos kelloi, lyätti vaa seippäl seinän kylkken, ku yhte soitetti.


– Halikkolaine sano flikast: En mä sitä sentä ottanu, ku se ol ni julm, mut veli se sit ot.


– Halikkolaise on parempi mettämiehi ku uskelalaise.


– Anjalaise hakeva kovin kunjatas, muttei löyr mistä.


– Muurlalaise ja uskelalaise ova enemmä samalaise.


– Uskelalaise ja pertteliläise ova kans enemä samalaise, pertteliläinen tekke hiuka mielekkemi hevoskauppa, ku uskelalaine.


– Pernjäläinen tinkka kovi ja peruutta lopultakin kauppas.


– Marttilalaine olis fossi väkke, muttei sil ol pal mittä.


– Marttilalaine syksyl: Rukiita jumalauta. Kevääl: Parkkia, herra kulta.


– ”Nii ne ova kun Piikjön puukello soittaja.”


– ”On talinen kun puujumala Piikjön kirkos.”


– ”Se o ninku apostolin kuva Halikon kirko vieres.”


– ”Kiikalan kitakinnas.”


– ”Somero santakännä.”


Lähteet: Henkilötietojen osalta Halikon ja Uskelan seurakunnan rippikirjat; V.J. Kallion arkisto 8.1., Kansallisarkisto Turku.










HANKALA TAAJAMA HALIKON JA USKELAN RAJALLA



Kuntauudistus on ollut tiedotusvälineissä syksyn 2005 kestoaihe. Salon seudun kaavailussa Salo on asetettu keskeiseen asemaan. Päivän kysymys tuntuu kuuluvan: Kannattaako kuntien yhdistyä vai pelkästään kehittää yhteistä palvelutarjontaa? Päivänpolitiikkaan en halua puuttua, vaan sen sijaan tarkastella Salon kehittymistä Halikon kunnan näkökulmasta.


Salo alkoi kehittyä kaupankäynnin kannalta keskeiselle paikalle, meritien ja neljän maantien risteykseen. Salon sillan yli kulki Turusta Viipuriin päättyvä Suuri Rantatie, sillan pohjoispuolella haarautuva ja Somerolla Hämeen härkätiehen yhtyvä Hiidentie sekä sillan itäpuolella erkaneva Järvisten tie Kruusilaan, Nummelle ja edelleen Lopen kautta Hämeenlinnaan. Myöhemmin, 1800-luvulla, syntyi vielä viides tieyhteys Kiskon kautta Helsinkiin.


Liikenteellinen solmukohta ei silti taannut kauppapaikan syntyä, sillä lainsäädäntö keskitti kaupan ja käsityön harjoittamisen tiukasti kaupunkeihin. Salo kuitenkin alkoi kehittyä elinkeinovapauden omaavan Joensuun sääntöperintökartanon maalla ja suojeluksessa. – Aatelissäädyn privilegioihin eli etuoikeuksiin kuului vapaus elinkeinorajoituksista. – Tosin Salon elinkeinonharjoittajat jäivät täydellisesti riippuvaisiksi Joensuun omistajista.


Suurta muutosta Salon asemaan merkitsi kauppalan perustaminen v. 1887. Tällöin noin 65 hehtaarin maa-ala pakkolunastettiin pääasiassa Joensuun kartanolta. Kauppalaoikeuksien saamisen jälkeenkin Salo jäi kuulumaan Uskelaan. Vasta 1890 kauppala erotettiin omaksi kunnakseen.


Kauppalalle hankittu alue pakkolunastettiin valtion varoin. Ehkä tästä syystä ja Salon väkiluvun (400 - 500) vähäisyyden johdosta valtio tyytyi lunastamaan pienimmän mahdollisen alan. Sen seurauksena sekä Halikon että Uskelan puolelle, kauppalan ulosmenoteiden varsille, syntyi vähitellen laajeneva, taajaväkinen yhdyskunta.

Salon suojeluskunta marssilla. Kuva on otettu Perkon talon katolta. Kuvasta selviää, miltä Halikon puoleinen esikauppala-alue näytti kuraisine teineen noin 1920-luvun puolivälissä. Talot vasemmalta: Lydman, Vaha (Esso), ja Nygren. Oikealla Säilän talo. Kuva: Salo-Uskelan Seura.


Halikon puoleisen esikauppalan synty johtui yksinomaan Joensuun kartanon omistajasta. Hän vuokrasi vanhan käytännön mukaan halukkaille tonttimaata, nyt vain pakkolunastetun alueen ulkopuolelta. Aikaa myöten menettely johti kunnan kannalta vaikeutuvaan ongelmaan, sillä alueelle muuttaneen väestön taloudellinen ja sosiaalinen asema oli monesti heikko. Kunnalliset toimielimet saivat kamppailla järjestyksen ylläpidon, terveyden valvonnan, siveellisyys-, sosiaaliavustus-, paloturvallisuus- ja koulukysymysten kanssa. Näistä aiheutuvat runsaat menot eivät lainkaan olleet suhteessa alueelta kertyviin verotuloihin.


Halikon kunta ryhtyikin puuhaamaan esikauppala-alueen liittämistä Saloon v. 1918, kun läänin maaherrakin sitä ehdotti. Pari vuotta myöhemmin valtuusto hyväksyi asettamansa esikauppalatoimikunnan ja maanmittari Puustisen luovutettavasta alueesta laatiman kartan. Samalla korostettiin, että Pajulan kansakoulu, joka on kunnan suurin, tulee jättää Halikon puolelle.


Aluksi Salo vastusti liitosta suurten kustannusten pelossa. Vasta 1927 sisäasiainministeriö nimesi selvitysmiehen laatimaan yksityiskohtaisen suunnitelman aluemuutosten toteuttamisesta ja jo seuraavan vuoden maaliskuussa Halikon ja Uskelan kuntien edustajat tutustuivat liitossuunnitelmaan maastossa. Suunnitelmassa todettiin, että asutus on levinnyt niin nopeasti, että aiemmat kaavailut käsittävät aivan liian suppean alueen. Kaikki taajamatyyppinen asutus oli syytä siirtää kauppalan rajojen sisälle ja taata kauppalalle kasvutilaa tulevaisuudessa. Nyt Halikko ja Uskela vastustivat ja Salo kannatti.


Valtiovalta asettui laajan liitossuunnitelman kannalle. Sen seurauksena Salon kauppalan alue kasvoi lähes kaksikymmentäviisikertaiseksi eli 74 hehtaarista 1803 hehtaariin. Uskelan väkiluku laski neljästä ja puolesta tuhannesta vajaaseen kahteen tuhanteen, vaikka kunnan pinta-alasta väheni alle kymmenesosa. Halikon menetykset olivat 1217 asukasta ja 596 hehtaaria. Kunnan asukasluku jäi vielä kuuteentuhanteen. Kunnan 300 neliökilometrin pinta-alasta kuuden neliökilometrin menetys oli sinänsä mitätön, mutta se osui erittäin kehityskelpoiseen alueeseen.


Halikon kunta valitti päätöksestä, mutta onnistui lykkäämään sen toimeenpanoa vain vuodella eli vuoden 1932 alkuun. Tapahtunut johtui suureksi osaksi halikkolaisten joustamattomasta asenteesta. Haluttiin vain pientä aluetarkistusta, jotta kunta vapautuisi rasitteeksi muodostuneesta alueesta. Kuitenkaan ei samalla oltu valmiita rahallisesti korvaamaan siitä Salon kauppalalle aiheutuvia, kohtuuttomiksi katsottavia kustannuksia. Selvitysmiehen tehtäväksi jäi keksiä kompromissi, jonka muotoutumiseen halikkolaiset eivät rakentavin neuvotteluin osallistuneet.

Kunnantalo näkyy tien vieressä vasemmalla. Talon takaa erottuu kauppias Löfgrenin talo, lainajyvästö ja sen takaa muurari Fribomin talona tunnetun rakennuksen kattoa. Taloa kutsuttiin myös pitäjäntuvaksi, johon kirkon ohella välistä kokoonnuttiin pitäjänkokouksiin. Kuntakokousten aikakaudella (1867 - 1918) talo palveli edelleen kokousten pitopaikkana, kunnes uusi kirjasto- ja lukusalirakennus valmistui syksyllä 1883. Postikortti 1908, kustantaja M. L. Carstens. Museovirasto.


Halikko poikkesi pitkään muista samansuuruisista maalaiskunnista; siltä puuttui kokonaan keskustaajama, kirkonkylä. Ilmeisesti paikalliset kyläyhteisöt ja Salon kauppalan läheisyys pystyivät tyydyttämään kuntalaisten tarpeet. Tosin syynsä oli myös maanomistusoloissa, kuten jo aiemmin on käynyt ilmi. Seurakunta ja Joensuun kartano omistivat käytännöllisesti katsoen kaiken rakennuskelpoisen maan kirkon ympärillä. Sotien jälkeen siirtolaisten ja rintamamiesten tarpeet sekä kuntaan kohdistuneet kasvavat vaatimukset muuttivat tilanteen. Uuden kunnantalon valmistuminen v. 1955 aloitti yhä jatkuvan rakennustyön. Salon läheisyydellä oli tällöinkin vaikutuksensa. Kirkonkylään ei kehittynyt liikekeskusta, vaan kuntalaiset asioivat edelleen Salossa. Vasta Prisman tulo entiselle Joensuun pellolle alkoi muuttaa tilannetta.


Halikkolaisten kannalta kunnan rajalle 1800-luvun jälkipuoliskolla kehittymään ruvennut taajama on aiheuttanut aikanaan monenlaista päänvaivaa. Tosin se on myös tuonut ennen kokematonta vaurautta koko seudulle.










VANHA KUNNANTALO



Sain tehtäväkseni kertoa vanhan kunnantalon eli nykyisen Franssintalon aiemmasta historiasta, kun kiinteistö vuoden 2020 alusta siirtyi Salon kaupungilta Rikala-seuran omistukseen. Talo valmistui v. 1883. Talon historiikki on kuitenkin syytä aloittaa jo vuodesta 1865. Tällöin nimittäin kirkollinen ja maallinen paikallishallinto erotettiin toisistaan kunnallisasetuksessa. Kunnat saivat itsehallinnon, joka perustui kunnalliseen veronkanto-oikeuteen. Tähän asti yhteiset asiat oli käsitelty kirkkoherran johdolla pidetyissä pitäjänkokouksissa. Maalliset asiat siirtyivät nyt kuntakokoukselle ja seurakuntaa koskevat kirkonkokoukselle.


Ensimmäisenä Varsinais-Suomessa Halikko järjesti kunnallishallintonsa toimimaan vuoden 1867 alusta. Kuntakokoukset, kuten aiemmin pitäjänkokoukset, pidettiin vanhan tavan mukaan lainajyvästön vieressä sijainneessa muurari Fribomin talossa eli ns. pitäjäntuvassa.


Ajatus oman kunnantalon rakentamisesta kirjattiin ensi kerran kuntakokouksen pöytäkirjaan keväällä 1878 keskusteltaessa vuoden viinaverorahojen käytöstä. Kokous päätti antaa rahojen olla korkoa kasvamassa, kunnes niitä karttuu riittävästi talon rakentamista varten.


Syksyllä 1880 kunnallislautakunnan esimies G. A. Lindelöf jätti kuntakokoukselle kirjallisen ehdotuksen oman kirjasto- ja lukusalirakennuksen rakentamisesta. Ehdotus hyväksyttiinkin yksimielisesti. Talo päätettiin rakentaa seurakunnan maalle kirkosta lounaaseen. Varat otettaisiin viinaverorahastosta. Tilalliset suostuivat rakennusaineiksi tuomaan ”kultakin talolta hirsiä siten että puoli manttaalia ja sitä vähempi tuopi yhden kelpo hirren ja puoli manttaalia suurempi kaksi hirttä ja mitä päälle manttaalin on tuo puoleentoista manttaaliin asti kolme hirttä j.n.e. ilmaiseksi”. Syy, miksi ehdotuksessa ja päätöksessä puhutaan kirjasto- ja lukusalirakennuksesta, oli ilmeisesti, että viinaverorahoja sai käyttää vain yleishyödyllisiin tarkoituksiin. Kunnantalo ei olisi täyttänyt vaatimuksia.


Rakennushanketta varten perustettiin viisihenkinen komitea, jonka laatimat piirustukset kuntakokous hyväksyi jo helmikuussa 1881. Päätöstä tilallisten toimittamista hirsistä täsmennettiin. Hirsien pitää olla mäntypuisia, 5 ½ kyynärää pitkiä (n. 3.3 m) ja yhdeksän tuumaa (n. 22 cm) paksuja latvasta. Jos joku tuo kuusisen, on hänen suoritettava lisäkorvausta 90 penniä. Rakennustyö päätettiin tarjota urakalle kahdessa osassa, kivijalka ja puutyöt erikseen ehdolla, että rakennus valmistuu viimeistään syksyllä 1883.

